ข้อบังคับการกีฬาแห่งประเทศไทยข้อบังคับการกีฬาแห่งประเทศไทยฉบับที่ ๖ว่าด้วยการควบคุมสมาคมซึ่งมีวัตถุประสงค์หลักเกี่ยวกับการกีฬาหรือการส่งเสริมการกีฬาโดยตรง เพื่อให้สมาคมซึ่งมีวัตถุประสงค์หลักเกี่ยวกับการกีฬาหรือการส่งเสริมการกีฬาโดยตรงดำเนินกิจการสอดคล้องกับวัตถุประสงค์และนโยบายของกกท. มีการบริหารงานที่มีประสิทธิภาพไม่ก่อให้เกิดการเสื่อมเสียชื่อเสียงสมาคม ประกอบกับมาตรา๕๔ แห่งพระราชบัญญัติการกีฬาแห่งประเทศไทย พ.ศ. ๒๕๒๘ บัญญัติให้สมาคมซึ่งมีวัตถุประสงค์หลักเกี่ยวกับการกีฬาหรือการส่งเสริมการกีฬาโดยตรงที่ได้รับอนุญาตจากกกท. ตามมาตรา ๕๓ ต้องอยู่ในความควบคุมของ กกท. และต้องปฏิบัติตามข้อบังคับที่กกท. กำหนดโดยความเห็นชอบของคณะกรรมการอาศัยอำนาจตามความในมาตรา ๕๔แห่งพระราชบัญญัติการกีฬาแห่งประเทศไทย พ.ศ. ๒๕๒๘ กกท. โดยความเห็นชอบของคณะกรรมการการกีฬาแห่งประเทศไทยออกข้อบังคับไว้ ดังต่อไปนี้ข้อ ๑ข้อบังคับนี้เรียกว่า ข้อบังคับการกีฬาแห่งประเทศไทย ฉบับที่ ๖ว่าด้วยการควบคุมสมาคมซึ่งมีวัตถุประสงค์หลักเกี่ยวกับการกีฬาหรือการส่งเสริมการกีฬาโดยตรงข้อ ๒[๑]ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ในข้อบังคับนี้สมาคม หมายความว่าสมาคมซึ่งมีวัตถุประสงค์หลักเกี่ยวกับการกีฬาหรือการส่งเสริมการกีฬาโดยตรงกกท. หมายความว่า การกีฬาแห่งประเทศไทยข้อ ๔สมาคมต้องดำเนินการให้สอดคล้องกับวัตถุประสงค์และนโยบายและวัตถุประสงค์ของกกท. โดยเคร่งครัดข้อ ๕ เพื่อประโยชน์ในการส่งเสริมกิจการของสมาคมให้มีประสิทธิภาพให้สมาคมออกข้อบังคับตามแนวทางที่กกท. จะได้กำหนดข้อ ๖สมาคมพึงดำเนินการส่งเสริมให้มีสมาชิกมาจากจังหวัดต่าง ๆ ทั่วประเทศข้อ ๗สมาชิกของสมาคมนอกจากจะเป็นผู้มีคุณสมบัติตามที่กำหนดไว้ในข้อบังคับของสมาคมแล้วจะต้องเป็นผู้ที่มีคุณสมบัติและไม่มีลักษณะต้องห้าม ดังต่อไปนี้(๑) มีสัญชาติไทย(๒) ได้ร่วมหรือมีส่วนร่วมในกิจกรรมเดียวกันกับสมาคม(๓) ไม่เป็นหรือเคยเป็นบุคคลล้มละลาย(๔) ไม่เป็นคนไร้ความสามารถหรือคนเสมือนไร้ความสามารถ(๕) ไม่เคยได้รับโทษจำคุกโดยคำพิพากษาถึงที่สุดให้จำคุกเว้นแต่เป็นโทษสำหรับความผิดที่ได้กระทำโดยประมาท หรือความผิดลหุโทษ(๖)ไม่เป็นผู้ที่คณะกรรมการของสมาคมมีมติให้ลบชื่อออกจากทะเบียนสมาชิกหรือคณะกรรมการการกีฬาแห่งประเทศไทยมีมติเห็นสมควรให้พ้นจากสมาชิกภาพของสมาคมอันเนื่องมาจากไม่ปฏิบัติตามข้อบังคับหรือระเบียบของสมาคมที่นำความเสื่อมเสียมาสู่สมาคมหรือประพฤติตนหรือกระทำการใด ๆ ที่นำความเสื่อมเสียมาสู่สมาคมความใน (๑) ไม่ใช้บังคับกับสมาชิกทั่วไป เว้นแต่สมาชิกที่ทำหน้าที่บริหารสมาคมในกรณีที่สมาชิกของสมาคมเป็นนิติบุคคล สมาชิกนั้นจะต้องมีวัตถุประสงค์หลักอย่างเดียวกันหรือสอดคล้องกันกับสมาคมข้อ ๘ให้สมาคมแจ้งบัญชีรายชื่อและจำนวนสมาชิกของสมาคมเพียงสิ้นวันที่ ๓๑ธันวาคมของทุกปี ให้ กกท. ทราบภายในวันที่ ๓๑ มกราคมของปีถัดไปบัญชีรายชื่อของสมาชิกอย่างน้อยจะต้องมีรายการ ดังต่อไปนี้(๑) ชื่อของสมาชิก(๒) ชื่อที่ใช้ในการประกอบกิจการด้านกีฬา(๓) ที่อยู่ของสมาชิก(๔) วัน เดือน ปี ที่เข้าเป็นสมาชิกข้อ ๙สมาคมใดที่มีการรับสมาชิกใหม่หรือมีการเปลี่ยนแปลงเกี่ยวกับบัญชีรายชื่อและจำนวนสมาชิกให้สมาคมนั้นแจ้งการรับสมาชิกใหม่หรือการเปลี่ยนแปลงนั้นต่อ กกท. ภายในสามสิบวัน นับแต่วันที่รับสมาชิกใหม่หรือมีการเปลี่ยนแปลงข้อ ๑๐สมาคมจะต้องมีคณะกรรมการเป็นผู้ดำเนินการกิจการของสมาคมคณะกรรมการของสมาคมต้องมีจำนวนไม่น้อยกว่าเก้าคนแต่ไม่เกินสิบเก้าคนในจำนวนนี้ให้มีกรรมการที่เป็นสมาชิกของสมาคมจำนวนไม่น้อยกว่าสองในสามของจำนวนคณะกรรมการทั้งหมดสมาคมจะต้องแจ้งรายชื่อคณะกรรมการบริหารสมาคมให้ กกท.ทราบตามแบบที่ กกท. กำหนดไม่เกินหนึ่งเดือนนับแต่มีการแต่งตั้งข้อ ๑๑กรรมการของสมาคมนอกจากจะต้องมีคุณสมบัติและไม่มีลักษณะต้องห้ามตามที่กำหนดไว้ในข้อบังคับของสมาคมแล้วจะต้องมีคุณสมบัติและไม่มีลักษณะต้องห้าม ดังต่อไปนี้(๑) มีสัญชาติไทย(๒) มีคุณสมบัติหรือประสบการณ์เหมาะสมกับการดำเนินกิจการเกี่ยวกับกีฬาหรือการส่งเสริมกีฬาภายในขอบวัตถุประสงค์ของสมาคม(๓) ไม่เป็นหรือเคยเป็นบุคคลล้มละลาย(๔) ไม่เป็นคนไร้ความสามารถหรือคนเสมือนไร้ความสามารถ(๕) ไม่เคยได้รับโทษจำคุกโดยคำพิพากษาถึงที่สุดให้จำคุกเว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ(๖) ไม่เป็นผู้ที่คณะกรรมการของสมาคมมีมติให้ออกจากกรรมการหรือคณะกรรมการการกีฬาแห่งประเทศไทยมีมติเห็นสมควรให้พ้นจากตำแหน่งกรรมการของสมาคมอันเนื่องมาจากไม่ปฏิบัติตามข้อบังคับหรือกระทำการใด ๆที่นำความเสื่อมเสียมาสู่สมาคมข้อ ๑๒สมาชิกหรือกรรมการของสมาคมใดขาดคุณสมบัติหรือมีลักษณะต้องห้ามตามข้อ ๗หรือข้อ ๑๑ให้สมาคมนั้นดำเนินการลบชื่อสมาชิกนั้นออกจากทะเบียนสมาชิกหรือให้ออกจากตำแหน่งกรรมการของสมาคมแล้วแต่กรณีข้อ ๑๓สมาคมจะดำเนินการได้แต่เฉพาะในเรื่องดังต่อไปนี้(๑) จัดกิจกรรมทางด้านกีฬาและส่งเสริมการกีฬาตามวัตถุประสงค์(๒) สนับสนุนและช่วยเหลือสมาชิก นักกีฬา และกรรมการในการประกอบกิจกรรมทางด้านกีฬาเพื่อประโยชน์ร่วมกัน(๓) สอดส่องและติดตามความเคลื่อนไหวกิจกรรมทางด้านกีฬาที่เกี่ยวกับการกีฬาของสมาคม(๔) ทำการวิจัยแลกเปลี่ยนและเผยแพร่ความรู้ในทางวิชาการตลอดจนข่าวสารอันเกี่ยวกับการกีฬาของสมาคม(๕) ส่งเสริมคุณภาพและความมาตรฐานของนักกีฬา(๖) ร่วมมือกับการกีฬาแห่งประเทศไทยหรือหน่วยงานอื่นที่เกี่ยวข้องกับการกีฬาข้อ ๑๔สมาคมจะกระทำการใด ๆ ดังต่อไปนี้ไม่ได้(๑) ดำเนินการอย่างใด ๆในประการที่จะนำความเสื่อมเสียมาสู่การกีฬาของชาติไม่ว่าโดยทางตรงหรือทางอ้อม(๒) ให้หรือยอมให้บุคคลหนึ่งบุคคลใดให้เงินสิ่งของหรือทรัพย์สินอันมีมูลค่าแก่นักกีฬา เพื่อให้นักกีฬาของสมาคมประพฤติตนในทางที่ขัดต่อระเบียบวินัย และเกียรติศักดิ์ของนักกีฬา(๓) ให้เสนอให้ หรือสัญญาว่าจะให้เงิน สิ่งของหรือทรัพย์สินอันมีมูลค่าแก่นักกีฬา เพื่อเป็นการแลกเปลี่ยนนักกีฬาซึ่งอยู่ในสังกัดของสมาคมอื่นแล้วมาอยู่ในสังกัดของสมาคมโดยที่ยังไม่ได้รับความเห็นชอบจากสมาคมต้นสังกัด(๔) กีดกันหรือขัดขวางมิให้นักกีฬาเข้าแข่งขันโดยมีเจตนาอันไม่สุจริตหรือขัดต่อข้อบังคับของสมาคม(๕)กีดกันหรือขัดขวางมิให้ผู้ใดซึ่งมีคุณสมบัติที่จะเป็นสมาชิกได้ตามข้อบังคับของสมาคมเข้ามาเป็นสมาชิกของสมาคม(๖) ดำเนินการด้วยประการใด ๆอันเป็นการทำลายการแข่งขันอันพึงมีตามปกติวิสัยของการประกอบกิจกรรมในด้านการกีฬา(๗) ดำเนินการด้วยประการใด ๆ อันอาจเป็นภัยต่อการกีฬา ความสงบเรียบร้อยศีลธรรมอันดีของประชาชน หรือความมั่นคงของประเทศข้อ ๑๕ในกรณีที่สมาคมใดดำเนินการอันเป็นการฝ่าฝืนข้อบังคับของสมาคมหรือข้อบังคับฉบับนี้ให้กกท.มีอำนาจสั่งการให้สมาคมแก้ไขหรือระงับการดำเนินการฝ่าฝืนดังกล่าวภายในระยะเวลาอันสมควรได้และในกรณีเดียวกันนี้สมาชิกของสมาคมจำนวนไม่น้อยกว่า ๑ ใน ๕หรือกรรมการสมาคมจำนวนไม่น้อยกว่า ๑ ใน ๓ ร้องขอให้สมาคมดำเนินการแก้ไขก็ได้หากสมาคมมิได้ดำเนินการตามความในวรรคหนึ่ง และ กกท.เห็นว่าถ้าปล่อยให้เนิ่นช้าออกไปอีกจะเป็นผลเสียหายต่อสมาคม ให้ กกท. หรือคณะบุคคลหนึ่งบุคคลใดที่กกท. แต่งตั้งขึ้นโดยความเห็นชอบของคณะกรรมการการกีฬาแห่งประเทศไทย เข้าดำเนินการหรือบริหารงานของสมาคมได้ในระหว่างเวลาหนึ่งเวลาใดตามที่คณะกรรมการการกีฬาแห่งประเทศไทยกำหนดและให้คณะกรรมการบริการของสมาคมมอบหมายการบริหารของสมาคมให้คณะบุคคลดังกล่าวดำเนินการภายในระยะเวลาที่กำหนดและสมาคมจะต้องให้ความสะดวกและช่วยเหลือในการดำเนินการดังกล่าวข้อ ๑๖สมาคมจะต้องให้สมาชิกหรือกรรมการมีสิทธิเข้าตรวจสอบการดำเนินงานของสมาคมได้ในกรณีที่ข้อบังคับของสมาคมไม่ได้กำหนดเรื่องสิทธิดังกล่าวไว้ให้สมาชิกหรือกรรมการมีสิทธิร้องขอต่อ กกท. เพื่อใช้สิทธิดังกล่าว หรือให้ กกท.ใช้สิทธินั้นแทนสมาชิกหรือแทนกรรมการได้ให้สมาคมให้ความสะดวกหรือให้ความช่วยเหลือแก่เจ้าหน้าที่ของกกท. ตามสมควรหรือให้คำชี้แจงตามที่ กกท. ร้องขอข้อ ๑๗สมาคมต้องดำเนินการให้มีการประชุมคณะกรรมการเดือนละหนึ่งครั้งเป็นอย่างน้อยข้อ ๑๘สมาคมใดจัดให้มีการประชุมคณะกรรมการการประชุมใหญ่สมาชิกประจำปีหรือการประชุมวิสามัญ ให้สมาคมนั้นแจ้งระเบียบวาระการประชุมและรายละเอียดตามสมควรให้ กกท. ทราบล่วงหน้าไม่น้อยกว่าเจ็ดวันข้อ ๑๙ในกรณีที่มีความจำเป็นรีบด่วนหรือมีเหตุพิเศษเกี่ยวข้องกับสมาคมโดยตรง กกท.อาจสั่งให้สมาคมดำเนินการเรียกประชุมคณะกรรมการหรือสมาชิกของสมาคม แล้วแต่กรณี เพื่อพิจารณาเรื่องหรือปัญหาที่กกท.โดยความเห็นชอบของคณะกรรมการการกีฬาแห่งประเทศไทยเห็นว่าเป็นเรื่องหรือปัญหาที่มีความสำคัญข้อ ๒๐ในการประชุมของสมาคมให้ผู้ว่าการการกีฬาแห่งประเทศไทยหรือผู้แทนที่ผู้ว่าการการกีฬาแห่งประเทศไทยมอบหมายเป็นหนังสือมีสิทธิเข้าฟังการประชุมคณะกรรมการหรือสมาชิกของสมาคมได้ข้อ ๒๑ให้สมาคมส่งรายงานการประชุมคณะกรรมการหรือสมาชิกของสมาคมทุกครั้งให้ กกท.ทราบภายในสิบห้าวันนับแต่วันประชุมข้อ ๒๒สมาคมใดจัดให้มีการประชุมคณะกรรมการหรือสมาชิกของสมาคมและได้มีมติฝ่าฝืนต่อกฎหมายหรือข้อบังคับของสมาคมให้ กกท. มีอำนาจสั่งให้สมาคมนั้นแก้ไขให้ถูกต้องภายในระยะเวลาที่กำหนด ถ้าสมาคมไม่ปฏิบัติตามคำสั่งของกกท. ดังกล่าวให้ กกท. มีอำนาจสั่งพักใช้หรือเพิกถอนในอนุญาตได้ตามที่เห็นสมควรข้อ ๒๓ สมาคมใดจัดให้มีการแข่งขันกีฬาประจำปีให้สมาคมนั้นแจ้งให้ กกท. ทราบล่วงหน้าไม่น้อยกว่าสิบห้าวันก่อนวันแข่งขันและให้รายงานผลการแข่งขันให้ กกท. ทราบภายในสามสิบวันนับจากวันเสร็จสิ้นการแข่งขันข้อ ๒๔สมาคมใดจัดให้มีการออกหนังสือพิมพ์หรือนิตยสารหรือสูจิบัตรใด ๆในนามของสมาคม ให้สมาคมนั้นส่งเอกสารดังกล่าวให้ กกท. อย่างน้อยสองเล่มหรือสองชุดข้อ ๒๕สมาคมต้องปฏิบัติตามคำสั่งของ กกท. ซึ่งสั่งเพื่อปฏิบัติการตามข้อบังคับนี้ในกรณีที่สมาคมไม่เห็นพ้องด้วยกับคำสั่งให้อุทธรณ์คำสั่งนั้นต่อประธานกรรมการการกีฬาแห่งประเทศไทยภายในเจ็ดวันนับแต่วันรับทราบคำสั่งคำวินิจฉัยของประธานกรรมการการกีฬาแห่งประเทศไทยให้ถือเป็นที่สุดข้อ ๒๖ข้อบังคับ ข้อ ๕ ว่าด้วยแนวทางข้อบังคับของสมาคม ข้อ ๗ว่าด้วยคุณสมบัติของสมาชิกข้อ ๑๐ ว่าด้วยจำนวนของกรรมการและข้อ ๑๑ ว่าด้วยคุณสมบัติของกรรมการจะใช้บังคับเมื่อพ้นกำหนดเวลาหนึ่งปีนับแต่วันที่ประกาศใช้ข้อบังคับนี้เป็นต้นไปในระหว่างที่ยังไม่ใช้ข้อบังคับดังกล่าวตามวรรคหนึ่งสมาคมใดจะนำไปใช้พลางก่อนก็ได้โดยสมาคมนั้นจะต้องดำเนินการจดทะเบียนเปลี่ยนแปลงข้อบังคับของสมาคมให้ถูกต้องและแจ้งให้ กกท. ทราบภายในสามสิบวัน นับแต่วันที่ได้รับการจดทะเบียนแล้วข้อ ๒๗ ให้ผู้ว่าการการกีฬาแห่งประเทศไทยรักษาการตามข้อบังคับนี้และให้มีอำนาจวางระเบียบเพื่อปฏิบัติการตามข้อบังคับนี้ให้ไว้ ณ วันที่ ๒๔ มีนาคม พ.ศ. ๒๕๓๐อำนวย สุวรรณคีรีรัฐมนตรีประจำสำนักนายกรัฐมนตรีประธานกรรมการการกีฬาแห่งประเทศปัทมา/จัดทำ๑๓ ธันวาคม ๒๕๕๓พัสสน/ผู้ตรวจ๒๙ มีนาคม ๒๕๕๔อภิญญา/ปรับปรุง๔ กันยายน ๒๕๕๗[๑] ราชกิจจานุเบกษาเล่ม ๑๐๔/ตอนที่ ๗๕/ฉบับพิเศษ หน้า ๗/๒๐ เมษายน ๒๕๓๐